Il-kumpaniji multinazzjonali se jkollhom jiżvelaw pubblikament l-ammont ta' taxxa li jħallsu f'kull pajjiż tal-UE Hemm xi flessibbiltà imma hemm regoli dettaljati biex jipprevjenu l-abbuż mill-kumpaniji multinazzjonali Il-MPE approvaw regoli ġodda li jobbligaw kumpaniji multinazzjonali kbar jiddikjaraw pubblikament it-taxxi li jħallsu f'kull pajjiż tal-UE, biex jimminaw l-evitar tat-taxxa. Bl-adozzjoni ta' din il-leġiżlazzjoni l-Ħamis, il-plenarja għalqet proċess leġiżlattiv imtawwal b'ħames snin minħabba li xi gvernijiet kaxkru saqajhom. Skont din il-leġiżlazzjoni l-ġdida, il-kumpaniji multinazzjonali u s-sussidjarji tagħhom bi dħul annwali ta' aktar minn EUR750 miljun u li jkunu attivi f'aktar minn pajjiż wieħed tal-UE, se jkollhom jippubblikaw l-ammont ta' taxxi li jħallsu f'kull Stat Membru. L-informazzjoni trid tkun ukoll disponibbli b'mod pubbliku fuq l-internet, bl-użu ta' mudell komuni u format li jinqara mill-magni. Rapportar dettaljat għal trasparenza akbar Biex jitħaffef l-użu tal-informazzjoni provduta u tiżdied it-trasparenza, id-data provduta trid titqassam f'diversi punti, inkluż in-natura tal-attivitajiet tal-kumpanija, l-għadd ta' impjegati full-time, l-ammont ta' profitt jew telf qabel it-taxxa fuq id-dħul, l-ammont ta' taxxa fuq id-dħul akkumulat u mħallas u l-qligħ akkumulat. Salvagwardji addizzjonali biex jiġu evitati abbużi mill-kumpaniji Is-sussidjarji jew il-fergħat taħt il-limitu ta' dħul ukoll se jkunu obbligati jippubblikaw l-informazzjoni tat-taxxa tagħhom jekk jitqiesu li jeżistu biss biex jgħinu lill-kumpanija tevita r-rekwiżiti l-ġodda ta' rapportar. Xi dispożizzjonijiet jippermettu lill-kumpaniji multinazzjonali jkunu temporanjament eżenti minn xi rekwiżiti ta' rapportar, iżda madankollu dawn huma ċirkoskritti ħafna. Applikazzjoni extraterritorjali Ir-rapporti ta' trasparenza tat-taxxa ukoll jestendu għal- lista tal-UE ta' ġuriżdizzjonijiet li ma jikkooperawx għal finijiet ta' taxxa barra mill-UE (pajjiżi fuq l-hekk imsejħa listi "suwed" u "griżi" tal-UE), skont it-test leġiżlattiv. Għalkemm il-MPE riedu dispożizzjonijiet aktar b'saħħithom biex jindirizzaw it-tressiq ta' profitt lejn rifuġji fiskali barra mill-UE, ir-regoli l-ġodda xorta se jesponu d-dħul mit-taxxi li jkun qed jintilef fir-rifuġji fiskali. F' Jannar 2021, il-Parlament għaraf rapporti li jgħidu li 6 mill-akbar 20 rifuġju fiskali huma pajjiżi tal-UE, u tnejn mill-akbar sitta huma Stati Membri tal-UE. Studju mid-Direttur tal-Osservatorju tat-Taxxa tal-UE kkonkluda li madwar 80% tal-profitti li tressqu fl-UE intbagħtu f'rifuġji fiskali tal-UE. Il-passi li jmiss Id-direttiva se tidħol fis-seħħ 20 jum wara l-pubblikazzjoni fil-Ġurnal Uffiċjali. L-Istati Membri mbagħad se jkollhom 18-il xahar biex jittrasponu l-liġi fil-liġijiet nazzjonali tagħhom. Dan ifisser li n-negozji jridu jkunu qed jikkonformaw mal-ewwel dispożizzjonijiet tad-direttiva sa nofs l-2024. Il-leġiżlazzjoni tinkludi klawżola ta' rieżami; ir-regoli se jiġu riveduti fi żmien erba' snin u estiżi wara valutazzjoni. Kuntatti: Informazzjoni ta' kuntatt: Numru tat-telefown: (+32) 2 28 44264 (BXL) Numru tat-telefown: (+33) 3 881 74076 (STR) Numru tal-mobile: (+32) 498 98 14 02 Informazzjoni ta' kuntatt: Numru tat-telefown: (+32) 2 28 42626 (BXL) Numru tat-telefown: (+33) 3 881 73774 (STR) Numru tal-mobile: (+32) 470 88 10 60 Għal aktar informazzjoni Tappi fil-proċedura It-test adottat se jkun disponibbli hawnhekk (11.11.2021) Dibattitu fil-plenarja (10.11.2021) Aqsam din il-paġna ma' ħaddieħor: Irreġistra biex tirċievi l-aġġornamenti b'mail Verżjoni PDF